JY LEES NOU Goeie Redes om Tallinn in Estonië te besoek
Ek kan nie genoeg van Estonië kry nie en deesdae wil ek oornag om die plesier te verleng. Daar's geen beter plek nie as by die Estoria Hotel, die boetiekvleuel van die groot Viru Hotel wat tydens die sowjet-tye gebou is om buitelandse gaste te akkommodeer. Elke kamer het 'n storie om te vertel: 'n verhaal oor die verskillende dele van Estonië, 'n uitbeelding van hierdie klein land met 'n groot hart en 'n nog groter sin vir humor. Benewens die feit dat hierdie land met net oor 'n miljoen inwoners verantwoordelik is vir die uitvinding van Skype, GrabCAD, Transferwise (gerugsteun deur Sir Richard Branson) en die mees gevorderde landsburgeraanlyn-inligting-stelsel in die wêreld (jy kan aanlyn stem, jy hoef nooit jou storie twee keer aan 'n mediese praktisyn te vertel nie, en nog baie meer), is daar 'n magdom ander redes om Estonië te besoek.
Ons begin met Tallinn, die oudste hoofstad in die Baltiese See-streek met konneksies na Europa wat na die 1200's terug dateer toe dit deel van die Hanseverbond was. Die Ou Stad sit strategies op 'n heuwel, met Middeleeuse kerke en 'n stadsmuur wat grootliks ongeskonde gebly het. Die "Sea Plane Harbour Museum" is 'n industriële speelplek vir almal van ons wat nie ons hande kan afhou van bote, duikbote en uitstallings in die algemeen nie. Aan die ander kant van die stad is die Tallinn Televisietoring waar 'n vuurhoutjiedosie tot die redding gekom het van die Estoniërs tydens die Augustus-staatsgreep van 1991 toe die Sowjet Unie die gebou bestorm het om die inwoners te verhoed om hul nuus van 'n nuwe Estonië uit te saai. In dié toring het 'n vuurhoutjieboksie wat tussen die hysbakdeure op die boonste verdieping geplaas is, 'n vyand tot op sy knieë gebring. Nouja, 'n bietjie oordrywing is altyd gepas! Die museum hier sluit 'n snaakse 3D-film in, 'n plek waar jy jouself op TV kan sien en 'n futuristiese uitstalling. Die hysbak neem jou binne sekondes na die boonste vlak waar die uitsig tot by Helsinki strek.
Dan is daar die KGB Museum op die boonste vloer van die Viru Hotel. As jy wil sien hoe vinnig die Russe Estonië wou verlaat het weens die mislukte 'putch', die staatsgreep wat geharde Kommunistiese verdedigers teen Gorbachev probeer uitvoer het, is dit die plek om dit te sien. Die boonste vloer wat die museum huisves kan nie per hysbak bereik word nie, aangesien die vloer 'nie bestaan nie'. Op dié geheime verdieping het die Russe ingeluister op die fluisterings en gesprekke wat deur primitiewe mikrofone (geïnstalleer in asbakkies en vase dwarsdeur die gebou) opgeneem is en so hul ore bereik het. Hysbak-dames was op elke vloer gestasioneer om verslag te lewer oor diegene wat hulle verdink het en die verslae is oorgedra aan die 'luisteraars' in die geheime radiokamer. Gaste se klagtes is ook so gehoor en as daar nie genoeg toiletpapier was nie en iemand in die kamer dit genoem het, het 'n bediende by die deur verskyn met 'n paar rolle! Hierdie museum wys sonder twyfel hoe haastig die Russe was om die land te verlaat. Alles is byna heeltemal intakt, kabels is net uitgeruk uit die mure en die meubels is rondgestrooi. Dit het oornag gebeur!